copie van een remissie van dootslage
maximilian par la grace de dieu esleu empereur tousiours
auguste, roy de germanie de hongrie de dalmatie de
croatie etc. et charles par la mesme grace, archiducz
daustrice, prince despaigne des deux cecilles de jherusalem etc
ducz de bourgoingne de lothier de brabant de stier de carente
de carniole de lux lembourg de luxembourg et de gelres,
contes de flandres de habsbourg de tyrolle de fierrette de
kyeburg
dartois de bourgoingne palatins et de haynnau, lantgraves delsate
prince de zwaves, marquis de burgauv et du saint
empire de hollande de zeellande de fierrette de kyeburg de
namur et de zuytphen, contes, seigneurs de frize des
marches de sclavonie de poertenau de salins et de
malines. savoir faisons a tous presents et avenir
nous avoir receu lumble supplication de hubrecht van
zante povre compaignon navyeur natif de notre ville
de bruges contenant, comme peut avoir cincq ans
ou environ ledit suppliant estant lors alle en notre ville danvers
a la conduite dung bateau charge de biens, et ainsi
que par ung jour de dimenche questoit la procession audit
anvers, il eust fait bonne chiere avec ung nomme hannekin
vander capelle aussy navyeur sons compaignon et quilz
alloient a lesbat par ladite ville sans penser a nul mal,
vint daventure passer aupres deulx une femme tenant
son mary par les bras, la quelle femme estoit aussy
native de notredite ville de bruges, parquoy ledit suppliant que
la recongnut aucunement fut a ceste cause legierement
meu de dire audit hannekin son compaignon, celle femme
qui passe la devant vous est native de bruges, je lay
autresfoiz bien congneue surquoy ledit hannekin dist
tantost marchons viffement apres que je la voye pour
savoir se ne la congnoisteroie aussy point. et
disant ces parolles lung de trois compaignons
walons natifz de notre ville de lille, qui alloient aussy au
long de la rue devant ledit suppliant et son compaignon
ayant entendu les parolles devant dictes se tro tourna
tantost contre iceulx suppliant et son compaignon disant
assez fellement et dune fiere maniere quelle chose savez
vous a dire a celle femme, aquoy ledit suppliant et son compaignon
respondirent gracieusement comme ceulx qui ne demandoient
noise ne debat nous ne savons rien delle sinon bien et
honneur. ce neantmoins celluy desdits aultres trois
qui avoient ainsi releve ladite parolle estant nomme
comme ledit suppliant a entendu de puis pierchon de lille
non content de la responce telle que dessus, et demonstrant
la fierte de son courayge, redist et replicqua audit suppliant
et son compaignon mettant sa main sur un long couteau
quil avoit chaint, voulez vous de cecy, ou mots de semblables
signiffication et substance. a quoy ledit suppliant et son
compaignon respondirent encoires de legier couraige
et sans aigreur, nenny voir, nous ne demandons riens
de cela, nous aymerions beaucop mieulx boire ung
pinte de vin. surquoy dist de rechief icellui de lille
avec ses compaignons, vous ne seriez ja si hardy de
venir avec nous a la taverne, a quoy ledit suppliant et son
compaignon a intencion tousiours devister noise ou
debat respondirent allez devant et nous vous suyvrons
sur piedtz. et ces choses dictes iceulx trois compaignons
allerent tout droit a la taverne du molin estant a lung
des boudz du marchie dudit anvers et a luy suppliant et a son
compaignon considerans que bonnement ne peurent autrement
entrerent apres en ladite taverne, et illec arrivez,
qui fut environ les six heures de lapres disner, lesdits
trois compaignons se mirent dune part avec ung pot
de vin, et icellui suppliant et son compaignon dune aultre
part mais tout en une salle ayans une pinte de vin
seulement et buvans ainsi dung coste et daultre, se
advisa ledit suppliant que lesdits trois compaignons estoient
embastonnez de longs couteaulx et que luy de sa part navoit
verge ne baston, et son compaignon pour toutes deffences
une petite courte dagguette, doubtant que aucun oultraige
a luy et a son compaignon pouroit estre fey fayt, print
occasion dallez ung tour a son bateau, delaissant sondit compaignon
en la taverne avec le vin quilz avoient fait venir, duquel
bateau il rapporta a toutes avantures un baston assez
roide non ferre de la longeur de trois ou quatre pietz, lequel
il portoit musse desoubz une robbe volant quil avoit
vestue et revint ainsi incontinent aupres de sondit
compaignon, et ayans les ungs et les autres beu leur vin
sans quelques parolles de lung a lautre, et ayans lesdits trois
compaignons de lille paye leur escot, se leverent faisans
maniere deulx en aller de ladite taverne dont ledit suppliant
et son compaignon furent tout joyeulx, mais estans alle
jusques a luys de ladite taverne, seulement se arresterent
illec tout court et demoura lung deulx en estant droit
dedans ledit huys, en sorte que len ny eust peu entrer ne yssir sans le faire desmarchier.
ce veu par ledit suppliant et son compaignon, et ayant
appercheu que lung des autres avoit tire ung grant
poinchon de dessus son couteau et le baillit a celluy qui
occupoit ainsi lissue de luys de ladite taverne, doubtant
a ceste cause de passer parmy eulx ou vuydier de ladite
taverne dont ilz desiroient bien eulx departir car
avoient ja longement beu leur vin, se adviserent de
appeller loste de ladite taverne et luy dirent comment
iceulx compaignons estans ainsy a luys sestoient avant
leur venue illec courouche a eulx et que pour la maniere
quilz leur veoyent tenir audit huys ilz craignoient
deux de partir et de passer parmy eulx, requerrant
quil les voulsist faire en aller, telement que ce entendu par ledit hoste
sen alla parler a iceulx compaignons et fist tant quilz sen
allerent et tantost ledit suppliant et son compaignon se departirent
aussy de ladite taverne, mais nen furent point eslongnez sept
ou huit maisons long que iceulx trois compaignons les vindrent
poursuyr et lung diceulx a tout une courte dagge ou
poinchon quil tenoit sans escryer ou dire mot cuyda
murdrierement parderriere en frapper et le planter au doz
dudit suppliant mais de bien venir ledit hannekin de la chappelle
son compaignon lappercheut et escrya ledit suppliant lequel
se desmarcha subit et parce que ledit hannekin tira lautre
par le collet, il rompy ledit cop parderiere et tumba celuy
qui cuida donner le cop par terre, mais incontinent
lung des aultres trois compaignons assavoir ledit pierchon
de lille desgainant ung long coutteau quil portoit rua
dicelluy couteau pour frapper sur ledit suppliant de telle radeur
quil eust fendu la teste, neust estre que icelluy suppliant du
baston quil avoit apporte du bateau luy rompit et
destourna ledit cop, touteffoiz de la grant forche icellui
couteau devala au long du baston jusques a la main dudit
suppliant tellement quil en eust le doy aupres du paulx
tresfort blesche, et affole lequel pierchon encoires non
content rehaucha sondit couteau faisant soy effort de
ruer seconde foiz sur ledit suppliant mais icelluy suppliant
pour sa deffense et comme esmeu de courroux pour tel
oultraige a lui fait, rua de rechief sondit baston allencontre
dudit couteau de si grant forche aussy quil en rompy
et destourna encoires icelluy second cop, et que ledit
baston descendy sur la teste dicellui pierchon en facon
que parmy chapeau et bonnet il en receut telle navrure
en la teste que par faulte de bon pensement ou aultre inconement
icellui pierchon de lille en termina vie par mort environ
six ou sept jours apres. et combien que ledit suppliantsoit
escheu en cest inconvenient a son grant deplaisir et en son
corps deffendant. touteffoiz doubtant rigeur de justice
ilz sest absente de noz pays et seignouries ou depuis
cincq ans que ledit cas advint il na oze venir hanter ne
converser, ne encoires nozeroit faire. ains luy comviendroit
le demourant de ses jours demourer en estraingnes marches
et contrees en grant povrete ennuy et desolacion, se
notre misericordieuse grace ne luy estoit sur ce impartie
de laquelle actendu ce que dist est, et que aultrement il a
tousiours este de bonne vie et conversation, sans jaymais
plus avoir este actaint ne convaincu daultre vilain
cas, blasme ou reproche si comme il dist ilz nous a
treshumblement supplie et requis, pour quoy q nous
les choses dessusdites considerees ayans pitie et compassion
dudit suppliant, et luy vueillans a ceste foiz grace et misericorde
estre preferee a rigeur de justice. a icellui hubrecht
van zante suppliant inclinans a sa humble supplication et
mesmement a lonneur et reverence de la dolorense mort
que notre benoist redempeur jhesuscrist a tel jour quil est
huy souffrit a larbre de la croix pour la redemption
de lumain linguaige, avons ou cas dessusdit par ladviz
et deliberation de notre treschiere et tresamee fille de
nous empereur dame et tante de nous charles, dame
marguerite archiducesse daustrice, ducesse et contesse
de bourgoingne ducesse douagiere de savoye regente et
gouvernante etc, quite remis et pardonne, quittons remettons
et pardonnons de grace especial par ces presentes le cas et hommicide
devant declare, ensemble toute peine amende et offense
corporelle et criminelle en quoy pour cause et a loccasion
dicellui il peut et pourroit estre tenu envers nous et
justice. et lavons quant a ce remis et restitue, remectons
et restituons par cesdites presentes a ses bonne fame et renommee
a nozdits pays et seigneuries et a ses biens non confisques sancuns
en a, tout ainsi et en la maniere comme estoit devant ledit
cas advenu. en imposant sur ce scilence perpetuel
a notre procureur general et a tous noz aultres officiers quelzconques.
satiffaction touteffoyes faicte a partie premierement, et avant
tout euvre se faicte nest civilement tant seulement,
et moyennant que ledit suppliant lamendra aussy civilement
envers nous selon lexigence du cas et la faculte de ses
biens a larbitraigie et taxation de noz amez et
feaulx les chancellier et gens de notre conseil en brabant
residens en notre ville de bruxelles que commectons a ce.
sy donnons en mandement a iceulx chancellier et
gens de notredit conseil en brabant, que appelle ceulx qui
pource feront a appeller, ilz procedent bien et
deuement a linterinement et verification de ces presentes.
et ce fait et ladite amende civile par eulx tauxee
arbitree et payee es mains de celluy de noz officiers
quil appertiendra, lequel sera tenu den faire recepte
a notre profyt, ilz et tous aultres noz justiciers et
officiers cui ce regardera, leurs lieutenans et chacun
deulx endroit soy et sicomme aluy apperthiendra, facent
seuffrent et laissent ledit suppliant de notre presente grace remission
et quittance et de tout le contenu en cesdites presentes
plainement paysiblement et perpetuellement joyr et user,
sans luy faire mectre ou donner ne souffrir estre fait mis ou
donne, ores ne ou temps advenir quelque arrest
destourbier ou empeschement au contraire en corps ne en
biens en aucune maniere. aincois se son corps ou
aucune chose de cesdits biens estoient pour ce prins
arrestez ou detenuz, les luy mectent ou facent
mettre tantost et sans delay a plaine et entiere delivrance
car ainsi nous plaist il, et le voulons estre fait.
et afin que ce soit chose ferme et estable a tousiours
nous avons fait mecttre notre seel a cesdites presentes. sauff
en aultres choses notre droit et lautruy en toutes. donne
en notre ville de gand, le jour du vendredy saint,
lan de grace mil cincqcens et dix. et des regnes
de nous empereur, assavoir de celluy de germanie
le xxv et desdits de hongrie etc le xxje. ainsi avoit
escript sur le reploy par lempereur et monseigneur
larchiduc, en leur conseil. et signe haneton.
collation a este faicte a
loriginal par moy
n streit $$$